ছাত্রীর উপর অ্যাসিড হামলার অভিযোগ প্রতিবেশী যুবকের বিরুদ্ধে

মিনাখাঁ: বিয়েতে রাজি না হওয়ায় নাবালিকার উপর অ্যাসিড হামলা! মিনাখাঁয় নাবালিকাকে লক্ষ করে অ্যাসিড! প্রতিবেশী যুবকের বিরুদ্ধে অভিযোগ দায়ের হয়েছে। অভিযোগ, আগেও অ্যাসিড ছোড়ে অভিযুক্ত যুবক, দিন কয়েক ধরেই চলছিল কুরুচিকর SMS পাঠানো, হুমকি দেওয়া! নাবালিকাকে আশঙ্কাজনক অবস্থায় কলকাতায় স্থানান্তরিত করা হয়েছে।

স্থানীয় ও পুলিশ সূত্রে জানা গিয়েছে, মিনাখাঁ থানা এলাকার দশম শ্রেণির ছাত্রীকে গত কয়েকমাস ধরেই বিয়ে করার জন্য উত্যক্ত করছিল প্রতিবেশী এক যুবক। তাকে বেশ কয়েকবার প্রেমের প্রস্তাবও দেয়। তাতে সাড়া দেয়নি কিশোরী। ঘটনার কথা ওই স্কুলছাত্রী তার বাবা-মাকে বলার পর যুবকের বাড়িতে গিয়ে বিষয়টি জানায় ছাত্রীর পরিবার। তারপরও ছাত্রীকে উত্যক্ত করত প্রতিবেশী যুবক। বরং উত্যক্ত করার মাত্রা বাড়তে থাকে। এমনকি ছাত্রীর মোবাইলে অশ্লীল মেসেজও পাঠায় যুবকটি। সে সব কথা জানতে পেরে মাসখানেক আগে ছাত্রীর মা তীব্র প্রতিবাদ জানিয়েছিলেন। তখনও রাতের অন্ধকারে স্কুল ছাত্রীর মাকে অ্যাসিড ছুড়ে মেরেছিল যুবক। তারপর থেকেই ছাত্রীকে রাস্তায়, স্কুলে, যেখানেই দেখতে পেত ওই যুবক সেখানেই নানারকমভাবে বিরক্ত করত‌। কিশোরী কোনওরকমে এড়িয়ে চলে আসত। তাতে আরও আক্রমণাত্মক হয়ে ওঠে যুবক। সোমবার গভীর রাতে ছাত্রী যখন ঘুমোচ্ছিল, তখন জানালা দিয়ে তাকে অ্যাসিড ছোড়ে যুবক। তার চিৎকারে পরিবারের লোকজনের ঘুম ভাঙে। দ্রুত তাকে প্রথমে মিনাখাঁ গ্রামীণ হাসপাতালে নিয়ে যাওয়া হয়। সেখানে কিছুক্ষণ চিকিৎসা করার পর অবস্থা আশঙ্কাজনক হওয়ায় কলকাতার এসএসকেএম-এ ভর্তি করা হয়েছে। প্রতিবেশী যুবকের বিরুদ্ধে দৃষ্টান্তমূলক সাজার দাবি জানিয়েছেন আহত স্কুল ছাত্রীর বাবা-মা ও পরিবারের সদস্যরা।

আরও পড়ুন: স্ত্রী ও ছেলেকে খুনের পর আত্মঘাতী যুবক!

মঙ্গলবার দুপুরে মিনাখাঁ থানায় প্রতিবেশী যুবকের বিরুদ্ধে লিখিত অভিযোগ জানান। মিনাখাঁ থানার পুলিশ পড়শি যুবককে আটক করেছে। তারপর থেকেই তার বাবা-মা পলাতক। নির্যাতিতার কিশোরীর বাবা বলেন, আমার মেয়েকে ছেলেটি বারবার বিরক্ত করত। আমরা ওর বাড়িতে বলেছিলাম, মেয়ে এবার মাধ্যমিক দেবে। সরকারি নিয়ম অনুযায়ী মেয়ে সাবালিকা হলে বিয়ে দেব। কিন্তু ছেলেটির এই কাজ আমরা মেনে নিতে পারলাম না। ওর কঠোর সাজা চাই। পুলিশ সমস্ত দিক খতিয়ে দেখছে।