“যদি আমার না হও…,” বিয়ের আগে অ্যাসিড হামলা প্রাক্তন প্রেমিকের

ওয়েব ডেস্ক: বিকৃত প্রেম হয়তো একেই বলে। প্রেমের সম্পর্কে থাকার পরেও প্রেমিকার সঙ্গে সাতপাকে বাঁধা পড়ার সুযোগ না পেয়ে প্রেমিকার মুখশ্রীকেই বিগড়ে দিল প্রেমিক। যুবতীর বিয়ের আগে অ্যাসিড ছুড়ে (Acid Attack) এই নৃসংশ কাণ্ড ঘটিয়েছে অভিযুক্ত যুবক। জানা গিয়েছে ব্যাঙ্ক থেকে বাড়ি ফেরার পথে দুই যুবকের হামলার শিকার হন উত্তরপ্রদেশের (Uttar Pradesh) ওই বছর পঁচিশের যুবতী। এমনকি অ্যাসিড ছোড়ার সময় ওই যুবক নাকি তাঁকে বলেছিল, “তুমি যদি আমার না হও, তবে কারও হবে না।”

জানা গিয়েছে আক্রান্ত ওই যুবতী নিজেই নিজের বিয়ের সমস্ত দায়িত্ব সামলাচ্ছিলেন। কারণ তাঁর বাবা প্রয়াত এবং ভাই এখনও বয়সে অনেকটা ছোট। এদিকে অভিযুক্ত রাম জনম সিং প্যাটেল আগে ওই যুবতীর সঙ্গে সম্পর্কে ছিলেন বলে জানা গিয়েছে। তাই প্রেমিকার অন্যত্র বিয়ে ঠিক হওয়ায় ক্ষুব্ধ ছিলেন অভিযুক্ত।

আরও পড়ুন: জাল ওষুধের তদন্তে উত্তরপ্রদেশ সরকারের টালবাহানা!

ঘটনার দিন, বৃহস্পতিবার, রীমা ব্যাংক থেকে ২০,০০০ টাকা তুলে বাড়ি ফেরার সময় অভিযুক্ত এবং তার সঙ্গী বাইকে এসে তাঁর উপর অ্যাসিড নিক্ষেপ করা। এতে আক্রান্ত যুবতীর মুখ, কাঁধ, গলা ও উপরের দেহের বড় অংশ গুরুতরভাবে দগ্ধ হয়। স্থানীয় কমিউনিটি হেলথ সেন্টারে প্রাথমিক চিকিৎসার পর তাঁকে আজমগড়ের গ্লোবাল হাসপাতালে স্থানান্তরিত করা হয়। বর্তমানে শরীরের ৬০ শতাংশ দগ্ধ অবস্থায় তিনি সেখানেই চিকিৎসাধীন।

এদিকে উত্তরপ্রদেশ পুলিশ (Uttar Pradesh Police) ঘটনার অভিযোগ পেয়ে তদন্ত শুরু করে ইতিমধ্যে মূল অভিযুক্ত রাম জনম সিং প্যাটেল এবং দুই সঙ্গীকে গ্রেফতার (Arrested) করেছে এবং হামলার কাজে ব্যবহৃত বাইকটিও উদ্ধার করেছে। পুলিশ জিজ্ঞাসাবাদে মূল অভিযুক্ত স্বীকার করেছে, সে মূলত যুবতীর বিয়ে বন্ধ করতে তাঁর পিঠে অ্যাসিড ছুড়ে সামান্য ক্ষতি করতে চেয়েছিল। যদিও যুবতীর শরীরের ক্ষত কিন্তু অন্য কথা বলছে।